लेखक के उपन्यास 'ब्रह्मपुत्र' (1956) की परिकल्पना किसी त्वरित या तात्कालिक स्फुरण का परिणाम नहीं है। लेखक की पहली असम यात्रा, 1930 में हुई, उनकी बाईस वर्ष की उम्र में। उनकी दूसरी यात्रा चौबीस वर्ष बाद 1954 में हुई जिसमें वह ब्रह्मपुत्र से अपनी पुरानी मैत्री को याद करता है- अपने पुराने मित्र ब्रह्मपुत्र को मैंने अपने सामने पाया।' (ब्रह्मपुत्र संस्करण 1956, भूमिका पृ. 21) चौबीस वर्ष की इस अवधि में असम में भयानक भूकंप के कारण घटित परिवर्तन और उसके परिणामस्वरूप लगी खुरेचों का उल्लेख ब्रह्मपुत्र के संदर्भ में वह मनुष्यवत् करता है। बांगला में 'पद्मा नदीर मांझी' जैसे उपन्यास के लेखक, जिस पर उत्पल दत्त अभिनीत एक बड़ी फिल्म भी बनी है, माणिक बांद्योपाध्याय से हुई अपनी भेंट का उल्लेख भी देवेन्द्र सत्यार्थी करते हैं। वे माणिक बाबू की इस उक्ति का उल्लेख भी करते हैं- 'पद्मा नदीर मांझी' में मैंने पद्मा को मु_ी में बांधने की कोशिश की, नहीं बांध सका। अब आप ब्रह्मपुत्र को बांधने की कोशिश कर देखें (वहीं पृ.26) यहां पर सूचना भी शायद बहुत असंगत न हो कि यह उपन्यास बांगला में 1936 में प्रकाशित हुआ था। 1936 और 1956 के बीच इसके सात संस्करण बांगला में हो चुके थे। 1957 में श्रीपत राय और भैरवप्रसाद गुप्त के संपादन में मासिक 'उपन्यास' में इसका हिंदी अनुवाद प्रकाशित हुआ। बाद में दो अंकों में माणिक बाबू के 'पुतुल नाचेर इति कथा' का अनुवाद भी प्रकाशित हुआ।